**สถานการณ์ทางเศรษฐกิจที่อาจส่งผลกระทบต่อ SMEs ในช่วงไตรมาสที่ 3 ของปี 2557**

**เศรษฐกิจโลกและประเทศคู่ค้าสำคัญ**

* เศรษฐกิจโลกในช่วงไตรมาสที่ 3 ของปี 2557 เริ่มฟื้นตัวและมีแนวโน้มขยายตัวต่อเนื่อง เป็นผลจากการขยายตัวของเศรษฐกิจสหรัฐฯ และกลุ่มสหภาพยุโรป ในขณะที่เศรษฐกิจของญี่ปุน, จีน และประเทศในอาเซียนมีแนวโน้มชะลอตัวลงเล็กน้อย
* เศรษฐกิจสหรัฐฯ : การบริโภคภาคเอกชนที่ขยายตัวและการจ้างงานที่สูงขึ้น ทำให้เศรษฐกิจสหรัฐขยายตัวต่อเนื่อง แต่ยังคงต้องจับตาดูภายหลังสิ้นสุดระยะเวลาของมาตรการผ่อนปรนทางการเงิน (QE) ในเดือน ต.ค. นี้
* เศรษฐกิจสหภาพยุโรป : เศรษฐกิจของสหภาพยุโรปมีการขยายตัวติดต่อกันถึง 4 ไตรมาส เป็นผลจากการบริโภคที่ฟื้นตัว แต่ยังคงมีความเสี่ยงต่อภาวะเงินฝืด ธนาคารกลางยุโรป (European Central Bank : ECB) จึงต้องใช้มาตรการผ่อนปรนทางการเงินเพื่อรักษาระดับอัตราเงินเฟ้อและกระตุ้นเศรษฐกิจ
* เศรษฐกิจญี่ปุ่น : การใช้จ่ายภาคครัวเรือนและการส่งออกที่ชะลอตัวลง ส่งผลให้เศรษฐกิจของญี่ปุ่นใน ไตรมาสที่ 3 ของปี 2557 มีแน้วโน้มชะลอตัว
* เศรษฐกิจจีน : ยังคงขยายตัวได้อย่างต่อจากการส่งออกที่ขยายตัว เป็นผลมาจากการฟื้นตัวของเศรษฐกิจโลก โดยเฉพาะสหรัฐฯและสหภาพยุโรป
* เศรษฐกิจอาเซียน : เศรษฐกิจในภาพรวมยังคงชะลอตัวเป็นผลมาจากการส่งออก มีเพียงประเทศมาเลเซียที่มีการขยายตัว แต่ก็มีแนวโน้มที่ดีขึ้นในช่วงครึ่งปีหลัง ปี 2557 เนื่องจากการฟื้นตัวของเศรษฐกิจโลก

**อัตราดอกเบี้ย**

จากการที่เศรษฐกิจของประเทศมีแนวโน้มที่ดีขึ้น ภายหลังจากสถานการณ์ทางการเมืองคลี่คลาย การบริโภคและการส่งออกที่เริ่มฟื้นตัว ทำให้ธนาคารแห่งประเทศไทยยังคงระดับอัตราดอกเบี้ยนโยบายไว้ที่ 2% เพื่อกระตุ้นเศรษฐกิจและรักษาสเถียรภาพทางการเงินของประเทศ

**ราคาน้ำมัน**

ราคาน้ำมันช่วงไตรมาสที่ 3 ของปี 2557 มีแนวโน้มลดลง แต่จากสถานการณ์ความไม่สงบในประเทศอิรักอาจส่งผลให้ราคาน้ำมันสูงขึ้นได้ แต่เพียงเล็กน้อยเท่านั้นเนื่องจากอุปทานน้ำมันโลกยังคงมีปริมาณมาก

**อัตราแลกเปลี่ยนเงินสกุลสำคัญ**

* สกุลยูโร (EUR) : จากการที่เศรษฐกิจของสหภาพยุโรปหรือยูโรโซนเกิดความเสี่ยงต่อภาวะเงินฝืด เนื่องจากอัตราเงินเฟ้อที่ลดลงอย่างต่อเนื่องและการปล่อยสินเชื่อของธนาคารพาณิชย์ที่อยู่ในระดับต่ำ ธนาคารกลางยุโรป (European Central Bank : ECB) จึงได้ออกมาตรการเพื่อแก้ไขปัญหาดังกล่าว โดยลดอัตราดอกเบี้ยนโยบายเพื่อกระตุ้นให้ธนาคารปล่อยสินเชื่อให้กับภาคครัวเรื่อนและธุรกิจมากขึ้น เริ่มตั้งแต่เดือนมิถุนายน 2557 เป็นต้นมาส่งผลให้ค่าเงินยูโรอ่อนค่าลงเมื่อเทียบกับ USD จนกระทั่งปัจจุบันอยู่ที่ระดับต่ำกว่า 1.30 USD ต่อยูโร
* สกุลดอลล่าห์สหรัฐ (USD) : มีแนวโน้มอ่อนค่าลงเล็กน้อยในไตรมาสที่ 3 อยู่ที่ระดับ 31-32 บาทต่อ US
* สกุลเยน (JPY) : มีแนวโน้มอ่อนค่าลงเช่นเดียวกับเงินสกุลหลักอื่นๆ เนื่องจากการใช้มาตรการทางการเงินที่ผ่อนปรนเพื่อกระตุ้นเศรษฐกิจภายในประเทศ ทำให้อัตราดอกเบี้ยยังคงอยู่ในระดับต่ำ

 **ที่มา : ธนาคารแห่งประเทศไทย**

**ผลที่อาจกระทบต่อ SMEs**

เมื่อพิจารณาสถานการณ์การค้าระหว่างประเทศของ SMEs ตั้งแต่ ม.ค. – ก.ค. 2557 พบว่ามูลค่าการส่งออกของ SMEs เท่ากับ 35,284 ล้านเหรียญสหรัฐ ขยายตัวจากช่วงเดียวกันของปีก่อนร้อยละ 4.0 ในขณะที่การนำเข้าของ SMEs มีมูลค่า 38,635 ล้านเหรียญสหรัฐ หดตัวลงจากช่วงเดียวกันของปีก่อนร้อยละ 20.1 โดยสามารถจำแนกตามกลุ่มตลาดหลักได้ดังนี้

|  |  |  |
| --- | --- | --- |
| **กลุ่มตลาดหลัก** | **มูลค่าการส่งออก** | **มูลค่าการนำเข้า** |
| **มูลค่า (ล้าน USD)** | **สัดส่วน(ร้อยละ)** | **อัตราการเติบโต(yoy)** | **มูลค่า (ล้าน USD)** | **สัดส่วน(ร้อยละ)** | **อัตราการเติบโต(yoy)** |
| **EU** | 3,592 | 10.2 | 8.4% | 4,723 | 12.2 | 2.0% |
| **ASEAN** | 9,584 | 27.2 | -2.9% | 5,641 | 14.6 | -8.2% |
| **CHINA** | 4,156 | 11.8 | 11.2% | 10,402 | 26.9 | -0.2% |
| **JAPAN** | 3,446 | 9.8 | 3.1% | 5,756 | 14.9 | -15.3% |
| **USA** | 2,651 | 7.5 | 4.9% | 2,300 | 6.0 | -25.4% |
| **อื่นๆ** | 11,854 | 33.6 | 6.3% | 9,812 | 25.4 | -43.3% |
| **รวม** | **35,284** | **100.0** | **4.0%** | **38,635** | **100.0** | **-20.1%** |

จากข้อมูลดังกล่าวจะเห็นว่ามูลค่าการส่งออกของ SMEs มีการขยายตัวแทบจะทุกกลุ่มตลาดหลัก มีเพียงตลาดในกลุ่ม ASEAN ที่หดตัวลง ทั้งนี้เนื่องจากการที่เศรษฐกิจของสหภาพยุโรปและสหรัฐฯที่เริ่มฟื้นตัว ในขณะที่เศรษฐกิจจีนยังคงเติบโตต่อเนื่อง ดังนั้นในระยะสั้น การอ่อนค่าลงของเงินสกุลหลักโดยเฉพาะอย่างยิ่งสกุลยูโรจึงไม่มีผลกระทบต่อการส่งออกของ SMEs แต่ในระยะยาวอาจได้รับผลกระทบทางอ้อมจากมาตรการของ ECB ที่จะช่วยกระตุ้นเศรษฐกิจในกลุ่มประเทศสหภาพยุโรป ซึ่งถือเป็นผลดีต่อการส่งออกของ SMEs

สำนักข้อมูลและวิจัย